Els bult spiere in reeks vir seniors | Netwerk24
19 Januarie 2020 14:13
Dié 50-jarige Suid-Afrikaner, wat vanjaar die eerste keer in die Amerikaanse PGA-reeks vir seniors speel, het Saterdag in die Mitsubishi Electric-kampioenskap in Hawaii, sy debuuttoernooi in dié reeks, 'n tweede agtereenvolgende ronde van 65 houe gespeel om saam met Miguel Angel Jimenez (Spanje) en Fred Couples (VSA) bo-aan die telbord op 14 houe minder as die baansyfer te eindig.
Ernie Els het met die intrapslag sy teenwoordigheid in die reeks vir seniors laat geld. Foto: Getty Images
Dié trio was daarna in 'n uitspeelstryd betrokke, met die 56-jarige Jimenez wat danksy 'n suksesvolle voëltjie-set van sowat 4 m op die tweede valbyl-putjie van die Hualalai-baan as die oorwinnaar gekroon is.
Anders as gewone PGA-toernooie, word dié in die senior reeks oor drie rondes beslis en Els is uiteindelik deur sy sukkel-begin, 'n 72 in die eerste ronde, gekniehalter.
Hy het egter erken dat hy voor sy debuut senuweeagtig was en weer soos 'n groentjie gevoel het.
"Die eerste dag was teleurstellend," het Els Saterdagaand aan golfdigest.com gesê.
"Ek was amper heel laaste ná die eerste ronde, maar het myself reggeruk en toe nogal goeie gholf gespeel.
"Dis teleurstellend dat ek nie uiteindelik kon wen nie, hoewel ek 'n paar kanse gehad het om dit te vermag. Ek het uiteindelik net nie die spoed en lyn van 'n paar sethoue reggekry nie," het die Big Easy gesê.
Jimenez het 'n telling van 68 houe aangeteken in die laaste ronde en was gelukkig op die 17de putjie, waar sy bal ná sy bofhou lawarotse getref en toe tot in 'n sandkuil gespat het, van waar hy toe 'n syfer-3 kon aanteken.
Els se landgenoot Retief Goosen (-12) het ook 'n goeie toernooi beleef en vierde geëindig. Hy het met 'n skitterende 64 afgesluit, maar sal sy telling van 73 in die tweede ronde berou. – Sportredaksie